Ir-Regolament tal-Kummissjoni (KEE) Nru 796/95
tas-7 ta’ April 1995
li jemenda r-Regolament (KEE) Nru 1858/93 li jipprovdi regoli dettaljati għall-applikazzjoni tar-Regolament tal-Kunsill (KEE) Nru 404/93 dwar l-iskema ta’ għajnuna bħala kumpens għal telf ta’ dħul mill-marketing fis-settur tal-banana
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbililixxi il-Komunità Ewropea,
Wara li kkunsidrat ir-Regolament tal-Kunsill (KEE) Nru 404/93 tat-13 ta’ Frar 1993, dwar l-organizzazzjoni komuni fil-marketing tal-banana [1], kif l-aħħar emendat bir-Regolament (KE) Nru 3290/94 [2], u partikolarment l-Artikoli 12(8) u 14 tiegħu,
Wara li kkunsidrat ir-Regolament tal-Kunsill (KEE) Nru 3813/92 tat-28 ta’ Diċembru 1992, dwar l-unità ta’ kontabilità u r-rati ta’ skambju illi għandhom ikunu applikati għall-iskopijiet tal-politika agrikola komuni [3], kif l-aħħar emendat bir-Regolament (KE) Nru 150/95 [4], u partikolarment l-Artikolu 12 tiegħu,
Billi r-Regolament tal-Kummissjoni (KEE) Nru 1858/93 [5], kif l-aħħar emendat bir-Regolament (KE) Nru 705/94 [6], ipprovda regoli dettaljati għall-applikazzjoni tas-sistema ta’ għajnuna bħala kumpens għal telf ta’ dħul mill-marketing tal-banana;
Billi, b’effett mill-1 ta’ Frar 1995, l-Artikolu 13(2) tar-Regolament (KEE) Nru 3813/92 emenda l-valur fl-ecu ta’ ċerti prezzijiet u ammonti sabiex ikunu newtralizzati l-effetti tat-tneħħija tal-koeffiċjenti korrettorju ta’ 1,207509 applikabbli għar-rati ta’ skambju użati fl-agrikoltura sal-31 ta’ Jannar 1995; billi l-valuri l-ġodda fl-ecu tal-prezzijiet u l-ammonti in kwistjoni kienu stabbiliti b’effett mill-1 ta’ Frar 1995, skond ir-regoli msemmija fl-Artikolu 13(2) tar-Regolament (KEE) Nru 3813/92 u l-Artikolu 18(1) tar-Regolament tal-Kummissjoni (KEE) Nru 1068/93 tat-30 ta’ April 1993, dwar regoli dettaljati biex ikunu determinati u applikati rati ta’ skambju użati fl-agrikoltura [7], kif l-aħħar emendati bir-Regolament (KE) Nru 157/95 [8];
Billi, biex ma jkunx hemm taħwid u titħaffef l-applikazzjoni tas-sistema ta’ għajnuna bħala kumpens għal telf ta’ dħul mill-marketing, il-valur fl-ecu tad-dħul minn referenza b’rata fissa stabbilit skond l-Artikolu 2(2) tar-Regolament (KEE) Nru 1858/93 għandha tinbidel b’effett mill-bidu tal-perjodu tal-marketing li jkopri ix-xhur ta’ Marzu u April 1995;
Billi r-Regolament (KEE) Nru 1858/93 għandu għadd ta’ dispożizzjonijiet transitorji għall-implimentazzjoni tas-sistema illi m’għadhomx aktar applikabbli; billi biex l-affarijiet ikunu ċari dawn għandhom ikunu revokati; billi, fid-dawl ta’ l-esperjenza, iż-żmien li fih għandhom jintbagħtu l-applikazzjonijiet għal depożiti u għal ħlas tal-bilanċ ta’ l-għajnuna għandhom ikunu estiżi;
Billi, fl-interess ta’ ġestjoni tajba, għandu jkun provdut id-dħul fis-seħħ mingħajr dewmien ta’ dan ir-Regolament;
Billi l-miżuri msemmija f’dan ir-Regolament huma skond l-opinjoni tal-Kumitat ta’ Ġestjoni tal-Banana,
ADOTTAT DAN IR-REGOLAMENT:
L-Artikolu 1
Ir-Regolament (KEE) Nru 1858/93 huwa emendat kif ġej:
1. Fl-Artikolu 1, it-tieni paragrafu huwa revokat.
2. L-Artikolu 2(2) huwa sostitwit b’dan li ġej:
"2. Id-dħul minn referenza b’rata fissa għandu jkun ECU 59,29/100 kg net ta’ banana ħadra wara l-ippakkjar fil-veranda."
3. L-Artikolu 6 huwa revokat.
4. L-Artikolu 7(2) huwa sostitwit b’dan li ġej:
"2. L-applikazzjonijiet għandhom jintbagħtu:
(a) fil-każ ta’ depożiti, mhux aktar tard mill-20 ta’ Marzu, l-20 ta’ Mejju, l-20 ta’ Lulju, l-20 ta’ Settembru u l-20 ta’ Novembru għal banana li fil-fatt tkun inbiegħet matul il-perjodu ta’ xahrejn qabel ix-xahar ta’ l-applikazzjoni;
(b) fil-każ ta’ ħlas tal-bilanċ ta’ l-għajnuna, mhux aktar tard mill-31 ta’ Jannar tas-sena ta’ wara dik li għaliha tkun saret applikazzjoni għall-għajnuna. Il-bilanċ għandu jinkludi:
- l-għajnuna għal banana mibjugħa waqt Novembru u Diċembru,
- u, fejn ikun applikabbli, l-aġġustament fl-ammonti mħallsa għal banana mibjugħa matul il-perjodi msemmija f’(a), skond l-ammont definittiv ta’ għajnuna."
5. It-tieni paragrafu ta’ l-Artikolu 8 huwa revokat.
6. L-Artikolu 9 huwa sostitwit b’dan li ġej:
"L-Artikolu 9
1. Fejn il-kwantitajiet stabbiliti għal kull reġjun fl-Artikolu 12(2) tar-Regolament (KEE) Nru 404/93 jinqabżu, l-għajnuna għandha tingħata għall-kwantitajiet kollha li għalihom tkun saret applikazzjoni, sa kwantità totali ta’ 854000 tunnellata metrika net.
2. Jekk il-kwantità totali li fil-fatt tkun inbiegħet taqbeż it-854000 tunnellata, il-kwantitajiet mibjugħa li jagħtu dritt għall-għajnuna għandhom jitnaqqsu għal kull reġjun produttur interessat approporzjon taż-żjieda fil-kwantità stabbilita għal dak ir-reġjun.
Il-Kummissjoni għandha tistabbilixxi l-perċentwali ta’ riduzzjoni applikabbli għal kull reġjun u għandha tgħarraf lill-Istati Membri dwar dan.
Fejn it-tieni suparagrafu jkun applikat, l-awtoritajiet kompetenti għandhom japplikaw il-perċentwali uniformi ta’ riduzzjoni lill-kwantitajiet indikati għal kull applikazzjoni għal għajnuna."
7. L-Artikolu 11 huwa sostitwit b’dan li ġej:
"L-Artikolu 11
Ir-rata applikabbli għall-iskambju ta’ l-ammont ta’ depożiti u għajnuna f’munita nazzjonali għandha tkun ir-rata ta’ skambju agrikolu fis-seħħ fl-ewwel jum ta’ kull perjodu ta’ marketing imsemmi fl-Artikolu 7(2)."
L-Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Iżda l-punt 2 ta’ l-Artikolu 1 għandu japplika mill-1 ta’ Marzu 1995.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-7 ta’ April 1995.